Opinjoni tal-Kumitat Ekonomiku u Soċjali Ewropew dwar

“Proposta għal Deċiżjoni tal-Parlament Ewropew u tal-Kunsill dwar l-aġenda strateġika ta’ innovazzjoni tal-Istitut Ewropew tal-Innovazzjoni u t-Teknoloġija (EIT) 2021–2027: Nagħtu spinta lit-talent u lill-kapaċità ta’ innovazzjoni fl-Ewropa”

(COM(2019) 330 final — 2019/00152 (COD))

u

Proposta għal Regolament tal-Parlament Ewropew u tal-Kunsill dwar l-Istitut Ewropew tal-Innovazzjoni u t-Teknoloġija (riformulazzjoni)

(COM(2019) 331 final — 2019/00151 (COD))

(2020/C 47/10)

Relatur ġenerali: Antonello PEZZINI

Konsultazzjoni Parlament Ewropew, 18.7.2019 Kunsill, 26.7.2019 Bażi legali Artikoli 173(3) u 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għas-Suq Uniku, il-Produzzjoni u l-Konsum Deċiżjoni tal-Bureau 24.9.2019 Adottata fil-plenarja 31.10.2019 Sessjoni plenarja Nru 547 Riżultat tal-votazzjoni (favur/kontra/astensjonijiet) 168/0/1

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew (KESE) jappoġġja bis-sħiħ is-sinerġija bejn l-Istitut Ewropew tal-Innovazzjoni u t-Teknoloġija (EIT) u l-Programm Qafas Pluriennali tal-UE għar-Riċerka u l-Innovazzjoni, kif propost fir-Regolament rivedut, fil-kuntest tar-razzjonalizzazzjoni tal-Orizzont Ewropa li qed jiġi ppreżentat bi struttura semplifikata fir-rigward tar-riċerka u l-innovazzjoni.

1.2. Il-KESE huwa konvint li “l-innovazzjoni miftuħa” tal-Orizzont Ewropa se tipprovdi punt uniku ta’ kuntatt għall-innovaturi ta’ potenzjal għoli, permezz tal-Kunsill Ewropew tal-Innovazzjoni, u se ssaħħaħ il-kooperazzjoni mal-ekosistemi u mal-operaturi, f’sinerġija mal-EIT, filwaqt li jiġu evitati d-duplikazzjoni u t-trikkib, u tiġi żgurata komplementarjetà effettiva, kif indikat mill-Kunsill dwar il-proposta għal programm ta’ implimentazzjoni tal-Orizzont Ewropa ( 1 )

1.3. F’dan il-kuntest, l-EIT għandu jitqies bħala wieħed mill-muturi ewlenin tal-innovazzjoni biex jintlaħqu l-objettivi li kapaċi jindirizzaw l-isfidi tas-soċjetà f’oqsma bħal: ekosistemi ta’ innovazzjoni sostenibbli; innovazzjoni u ħiliet intraprenditorjali f’perspettiva ta’ tagħlim tul il-ħajja; it-tisħiħ tal-funzjonament tal-istituti tal-edukazzjoni għolja, soluzzjonijiet ġodda tas-suq imfasslin biex jindirizzaw l-isfidi globali; sinerġiji u valur miżjud, fi ħdan il-programm Orizzont Ewropa kollu.

1.4. Il-KESE jemmen li l-EIT u l-Komunitajiet ta’ Konoxxenza u Innovazzjoni (KKI) tiegħu għandu jkollhom rwol aktar determinanti fix-xenarju ta’ innovazzjoni tal-UE, nazzjonali u reġjonali; għandhom isaħħu l-kapaċitajiet tagħhom għal aktar koordinazzjoni u koordinazzjoni aħjar mal-atturi kollha kkonċernati fil-livelli differenti; u jżidu l-azzjonijiet tagħhom għall-kumpaniji kollha, irrispettivament mid-daqs tagħhom, bil-għan li jsaħħu l-kultura intraprenditorjali tal-UE.

1.5. Il-KESE jirrakkomanda li l-EIT iżomm u jenfasizza l-aspett uniku tal-valur miżjud tiegħu bħala mexxej Ewropew fl-edukazzjoni b’livell għoli ta’ ħiliet speċjalizzati fit-taħriġ intraprenditorjali (learning by doing) filwaqt li jidentifika u jittestja metodi ġodda ta’ tagħlim u ta’ apprendiment. It-tikketta tal-EIT għandha tiġi rikonoxxuta mill-korpi ta’ akkreditazzjoni internazzjonali ewlenin u tiġi esportata barra miċ-ċirku tal-KKI u l-imsieħba tagħhom, sabiex titrawwem u tinfirex il-komunità tal-innovazzjoni, b’kooperazzjoni mal-pajjiżi li mhumiex fl-UE, mal-Asja u mal-Istati Uniti b’mod partikolari.

1.6. Fil-fehma tal-KESE, l-EIT għandu jappoġġja l-iżvilupp ta’ prodotti ġodda b’valur kummerċjali għoli, mogħnija b’esperjenzi edukattivi, imxerrda fuq livell internazzjonali, fuq il-mudell tad-dottorati industrijali. Bla dubju, dan jiffaċilita involviment aktar b’saħħtu u aktar attiv min-naħa tal-imsieħba kummerċjali ġodda fl-attivitajiet tal-KKI.

1.7. Biex l-SMEs jiġu involuti aħjar, il-KKI għandhom jesploraw sistemi ġodda biex jisfruttaw u jippromovu l-“effett ta’ prossimità”, filwaqt li jinvolvu, b’mod partikolari, liċ-ċentri territorjali li, għall-atturi reġjonali u lokali, għandhom jirrappreżentaw il-punt ta’ aċċess għal pjattaformi ta’ innovazzjoni globali.

1.8. L-IET u l-KKI għandhom kull wieħed jiżviluppaw l-istrateġiji għall-finanzjament tal-intrapriżi u għall-iżvilupp tagħhom, sabiex jappoġġjaw il-proċess ta’ konsolidazzjoni tal-kumpaniji innovattivi. Għandhom jissaħħu wkoll in-netwerks mad-dinja finanzjarja u mal-fondi ta’ kapital ta’ riskju.

1.9. Il-KESE jirrakkomanda li d-distribuzzjoni tal-KKI għandha tilħaq bilanċ ġeopolitiku akbar u tkopri aħjar it-territorju tal-UE, billi tibda mill-KKI tal-“Industriji Kulturali u Kreattivi”, bil-ħsieb ukoll li tkopri żoni bħalma huma l-Adrijatiku/il-Balkani u dawk Ċiniżi.

1.10. Fir-rigward tad-Deċiżjoni proposta dwar l-Aġenda Strateġika ta’ Innovazzjoni (ASI) għall-perjodu 2021–2027, il-KESE jqis li l-proċess għandu jkun ikkaratterizzat minn approċċ olistiku u għandu jkopri t-tipi kollha ta’ sħubijiet (P2P, PPP, EIT KIC, FET-Flagships), kif mitlub fil-Konklużjonijiet tal-Kunsill, biex tiġi żgurata ħarsa ġenerali komprensiva ta’ dak li jitwettaq permezz tas-sħubijiet u biex jintlaħqu l-objettivi tal-politika.

1.11. Fil-prinċipju, il-KESE jappoġġja l-Aġenda Strateġika ta’ Innovazzjoni, kif deskritta fl-anness għall-proposta għal Deċiżjoni, sakemm il-miżuri proposti se jiġu żviluppati f’allinjament sħiħ mal-Pjan Strateġiku tal-Orizzont Ewropa, kif indikat fil-pożizzjoni komuni tal-Parlament Ewropew u l-Kunsill dwar id-9 Programm Qafas ( 2 )

1.12. Il-KESE japprezza l-isforz iddikjarat jiġifieri li “l-EIT ser ikompli jaħdem għas-simplifikazzjoni sabiex itaffi l-piżijiet amministrattivi mhux meħtieġa fuq il-KKI u biex jippermetti implimentazzjoni effiċjenti u rapida tal-pjani annwali u tal-istrateġija pluriennali”.

1.13. Il-KESE jqis li l-EIT huwa meħtieġ li jippreżenta rapport dwar il-prodotti innovattivi kollha li jkunu rnexxew u li tqiegħdu fis-suq matul l-għaxar snin ta’ esperjenza tiegħu (valur għall-flus).

1.14. Il-KESE jqis ukoll li huma importanti: l-isforzi ta’ rappurtar u ta’ monitoraġġ, b’indikaturi tal-impatt preċiżi; il-valutazzjoni tal-prestazzjoni operazzjonali tal-KKI; l-outputs attwali; ir-riżultati u l-progress milħuq biex jintlaħqu l-objettivi, f’konformità mal-qafas ta’ Orizzont Ewropa.

2. Introduzzjoni

2.1. Id-diffikultajiet tal-Ewropa biex l-invenzjonijiet jissarfu fi prodotti u servizzi kummerċjabbli wasslu lill-UE biex tirrevedi l-politiki ta’ riċerka tagħha sabiex tipprova tirrimedja n-nuqqas ta’ kapaċità tagħha li tikkonverti mingħajr dewmien l-eċċellenza tagħha fir-riċerka fundamentali f’innovazzjoni mmexxija mis-suq.

2.2. L-Istitut Ewropew tal-Innovazzjoni u t-Teknoloġija (EIT), li l-KESE kellu l-opportunità li jikkummenta dwaru ( 3 ) , twaqqaf mill-Unjoni Ewropea fl-2008 biex isaħħaħ il-kapaċità ta’ innovazzjoni tiegħu u dan jifforma parti integrali mill-Programm Qafas għar-Riċerka u l-Innovazzjoni (PQ).

2.3. Kif inhuma l-affarijiet illum, l-EIT huwa l-akbar ekosistema tal-innovazzjoni integrata fl-Ewropa. Dan ilaqqa’ flimkien l-imsieħba minn kumpaniji u minn istituzzjonijiet ta’ riċerka u edukazzjoni, u jappoġġja lill-KKI. Dawn il-komunitajiet huma sħubijiet Ewropej komprensivi, li kapaċi jindirizzaw kemm l-isfidi globali speċifiċi kif ukoll isaħħu l-ekosistemi tal-iżvilupp, filwaqt li jippromovu l-integrazzjoni tal-edukazzjoni mar-riċerka, sabiex joħolqu ambjenti li jiffavorixxu l-innovazzjoni u jistimolaw il-ħolqien ta’ negozji innovattivi, f’komplementarjetà mill-qrib mal-Kunsill Ewropew tal-Innovazzjoni (KEI).

2.4. Min-naħa tiegħu, l-PQ 2014–2020 attwali, l-“Orizzont 2020”, jiffinanzja l-innovazzjoni direttament b’għodod pubbliċi ġodda introdotti biex isaħħu l-innovazzjoni tal-Ewropa u biex iħeġġu aktar il-parteċipazzjoni tan-negozji f’attivitajiet ta’ innovazzjoni, bħal: sħubijiet pubbliċi-privati bħall-Inizjattivi Teknoloġiċi Konġunti (JTI); skemi ta’ self u garanziji, bħall-RSFF; u kapital ta’ riskju, bħall-GIF ( 4 )

2.5. B’baġit ta’ aktar minn EUR 300 miljun, għall-perjodu 2008–2013, EUR 2,7 biljun għall-2014–2020 u EUR 3,1 biljun għall-2021–2027, l-EIT se jkollu rwol importanti fil-kuntest tal-istrateġija Ewropa 2020 ( 5 )

2.6. L-EIT għandu l-għan li jtejjeb il-proċessi ta’ innovazzjoni billi jintegra t-taħriġ u l-intraprenditorija mar-riċerka u l-innovazzjoni, bl-għan espliċitu li jiffoka b’mod konkret fuq riżultati tanġibbli u benefiċċji li jinħassu ( 6 )

2.7. L-attività tal-EIT titwettaq permezz tal-KKI: sħubijiet Ewropej fuq skala kbira li jindirizzaw sfidi soċjetali speċifiċi, li jlaqqgħu flimkien organizzazzjonijiet mis-setturi tal-edukazzjoni, tar-riċerka u tan-negozju. L-EIT jagħti għotjiet lill-KKI u jeħtieġ li jissorvelja l-attivitajiet tagħhom, b’monitoraġġ effikaċi u b’disseminazzjoni tar-riżultati.

2.8. L-EIT issa huwa integrat fl-Orizzont Ewropa, bħala parti mit-tielet pilastru (Ewropa innovattiva), iżda għandhom jinħolqu wkoll sinerġiji u komplementarjetà mal-komponenti l-oħra tal-programm ( 7 ) . Il-KKI, bħala parti integrali tal-EIT, jitqiesu bħala “sħubijiet Ewropej istituzzjonalizzati.

2.9. B’mod partikolari, l-għanijiet ġenerali tal-EIT huma riflessi fl-oqsma ta’ intervent tiegħu, kif stabbiliti mill-Orizzont Ewropa, li jiddefinixxi wkoll: il-kriterji tal-għażla, l-implimentazzjoni, il-monitoraġġ, il-valutazzjoni u ċ-ċessazzjoni tas-sħubijiet Ewropej, inklużi dawk tal-KKI-EIT.

2.9.1. Ta’ min ifakkar l-oqsma ewlenin ta’ intervent: — it-tisħiħ tal-ekosistemi tal-innovazzjoni sostenibbli madwar l-Ewropa; — it-trawwim tal-iżvilupp ta’ ħiliet intraprenditorjali u ta’ innovazzjoni f’perspettiva ta’ tagħlim tul il-ħajja; — l-appoġġ għat-trasformazzjonijiet lejn kultura intraprenditorjali tal-universitajiet; — l-introduzzjoni ta’ soluzzjonijiet ġodda fis-suq biex jindirizzaw l-isfidi globali tas-soċjetà.

2.10. L-EIT jaġixxi bħala korp deċentralizzat tal-UE. Is-sede tiegħu jinsab f’Budapest. L-EIT mhuwiex ċentru ta’ riċerka u ma jikkontribwixxix direttament għall-finanzjament ta’ proġetti individwali, iżda joffri għotjiet lill-KKI.

2.11. Il-KKI jintgħażlu permezz ta’ sejħa miftuħa, fuq il-bażi ta’ temi ta’ prijorità b’impatt soċjali għoli. L-EIT bħalissa jappoġġja 8 KKI, li jlaqqgħu flimkien intrapriżi, universitajiet u ċentri ta’ riċerka, fi sħubijiet transfruntiera ( 8 )

2.12. Kull KKI għandha l-għan li ssaħħaħ il-kapaċitajiet ta’ innovazzjoni billi tamministra portafoll ibbilanċjat ta’ attivitajiet fi tliet setturi: — proġetti ta’ appoġġ għall-innovazzjoni li għandhom l-għan li jappoġġjaw u jiżviluppaw prodotti, servizzi u soluzzjonijiet innovattivi ġodda; — edukazzjoni, programmi ta’ edukazzjoni u taħriġ innovattivi offruti minn kull KKI fil-forma ta’ programmi post-gradwatorji (MSc/PhD); korsijiet ta’ żvilupp maniġerjali/professjonali; moduli ta’ tagħlim tul il-ħajja; skejjel tas-sajf, b’tikketta tal-kwalità tal-EIT; — attivitajiet għall-ħolqien ta’ intrapriżi u l-appoġġ għalihom, bi programmi ta’ start-up, biex jgħinu lill-intraprendituri u ‘l-intraprendituri potenzjali jiżviluppaw l-ideat tagħhom f’attivitajiet li jirnexxu, billi jiffokaw primarjament fuq l-aċċess għas-suq, il-finanzjament, in-netwerks, il-mentoring u l-ikkowċjar.

2.13. B’mod parallel, bħala parti mill-istrateġija ta’ sensibilizzazzjoni tagħha, kull KKI hija impenjata li twettaq attivitajiet ta’ sensibilizzazzjoni, komunikazzjoni, tixrid, inkluż l-iżvilupp tal-Iskema ta’ Innovazzjoni Reġjonali (RIS) f’sinerġija mill-qrib mal-EIT.

2.14. Il-KESE diġà enfasizza li l-KKI “għandhom jiżguraw li jiġu rappreżentati pajjiżi Ewropej differenti, b’mod partikolari f’dak li għandu x’jaqsam mal-post fejn jinsabu ċ-ċentri ta’ innovazzjoni, u li għandha tissaħħaħ l-intraprenditorija appoġġjata mill-pilastru akkademiku” ( 9 )

2.15. Il-KESE nnota wkoll li l-KKI huma kkonċentrati fi ftit pajjiżi u appella biex isiru sforzi speċifiċi sabiex jiġu stabbiliti, f’kemm jista’ jkun Stati Membri, rabtiet ma’ laboratorji ta’ riċerka, intrapriżi u istituzzjonijiet ta’ riċerka ( 10 )

2.16. Min-naħa tiegħu, il-PE stieden lill-Kummissjoni biex iżżomm il-KKI fl-EIT attwali, filwaqt li enfasizza l-importanza tat-trasparenza u l-involviment wiesa’ tal-partijiet interessati, u biex tanalizza kif l-EIT u l-KKI jistgħu jinteraġixxu mal-Kunsill Ewropew tal-Innovazzjoni (KEI) ( 11 )

2.17. Il-PE nnota wkoll, fir-rapport tal-Qorti Ewropea tal-Awdituri (QEA), li l-KKI ma użawx b’mod sħiħ l-għotjiet ipprovduti mill-Istitut, prinċipalment minħabba l-implimentazzjoni mhux kompluta tal-pjani ta’ direzzjoni tal-intrapriża ( 12 ) . Barra minn hekk, ir-Rapport Speċjali tal-QEA dwar l-EIT indika li l-qafas operattiv u l-problemi ta’ ġestjoni tal-Istitut fixklu l-effikaċja ġenerali tiegħu, b’diversi dgħufijiet.

2.18. Il-Kunsill, min-naħa tiegħu, irrikonoxxa l-valur miżjud ippruvat tas-sħubijiet strateġiċi u l-inizjattivi, bħall-EIT u l-azzjonijiet Marie Skłodowska-Curie ( 13 ) u, fil-ftehim dwar il-Programm Orizzont Ewropa futur, it-tielet pilastru (Ewropa innovattiva) ser jiffoka fuq it-tisħiħ tal-innovazzjoni rivoluzzjonarja u radikali permezz tal-ħolqien ta’ Kunsill Ewropew tal-Innovazzjoni. Dan tal-aħħar ser jaġixxi bħala punt uniku ta’ kuntatt għal innovaturi ta’ potenzjal għoli ( 14 )

3. Il-proposti tal-Kummissjoni Ewropea

3.1. Il-proposti għandhom l-għan li jiżguraw ftuħ u trasparenza akbar tal-KKI u allinjament tal-EIT mal-programm ta’ riċerka u innovazzjoni tal-UE li jmiss (2021–2027) u, b’mod partikolari, bl-approċċ propost għas-sħubijiet Ewropej, fi ħdan l-Orizzont Ewropa, bil-għan li jissaħħaħ aktar il-potenzjal ta’ innovazzjoni tal-UE.

3.2. B’baġit propost ta’ EUR 3 biljun, ekwivalenti għal żieda ta’ EUR 600 miljun (+ 25 %) meta mqabbla mal-Aġenda Strateġika ta’ Innovazzjoni attwali (2014–2020), l-EIT huwa mistenni jiffinanzja b’mod effikaċi l-attivitajiet eżistenti u l-KKI ġodda u jappoġġja l-kapaċitajiet ta’ innovazzjoni ta’ 750 istituzzjoni ta’ edukazzjoni għolja.

3.3. L-IET għandu jimplimenta attivitajiet immirati li: — isaħħu l-ekosistemi tal-innovazzjoni sostenibbli madwar l-Ewropa; — irawmu l-iżvilupp ta’ ħiliet intraprenditorjali u tal-innovazzjoni f’perspettiva ta’ tagħlim tul il-ħajja, u jappoġġjaw it-trasformazzjoni intraprenditorjali tal-istituti ta’ edukazzjoni għolja tal-UE; — jintroduċu soluzzjonijiet ġodda fis-suq biex jindirizzaw l-isfidi globali.

3.4. Ir-riformulazzjoni proposta tar-Regolament tal-EIT ( 15 ) għandha l-għan li tipprovdi aktar ċarezza legali u allinjament aħjar mal-Programm Qafas tal-UE għar-Riċerka u l-Innovazzjoni b’bażi legali ġdida, u tintroduċi wkoll mudell ta’ finanzjament issemplifikat għall-EIT biex jiffaċilita b’mod aktar effikaċi l-investiment pubbliku u privat addizzjonali, filwaqt li jsaħħaħ l-istruttura amministrattiva tal-EIT.

3.5. Il-proposta għal Deċiżjoni dwar l-Aġenda Strateġika ta’ Innovazzjoni (ASI) għall-perjodu 2021–2027 — li għandha tkun konformi mal-Programm Qafas għar-Riċerka u l-Innovazzjoni — Orizzont Ewropa — tipprevedi li ssegwi l-objettivi li ġejjin: — jiżdied l-impatt fil-livell reġjonali tal-KKI permezz ta’ netwerks imtejba tal-EIT, flimkien ma’ għadd akbar ta’ istituzzjonijiet ta’ edukazzjoni ogħla, ta’ negozji u organizzazzjonijiet ta’ riċerka involuti, b’rabta ma’ strateġiji reġjonali ta’ speċjalizzazzjoni intelliġenti; — tissaħħaħ il-kapaċità tal-innovazzjoni tal-edukazzjoni għolja; — tnedija ta’ KKI ġodda. L-EIT se joħloq żewġ KKI ġodda, magħżula fl-aktar oqsma rilevanti, skont il-prijoritajiet tal-programm ta’ Orizzont Ewropa. L-ewwel waħda tiffoka fuq l-industriji kulturali u kreattivi u t-tieni waħda se tiġi identifikata f’fażi aktar tard fl-2025.

4. Kummenti ġenerali

4.1. Il-KESE jfaħħar ir-rwol tal-EIT fil-promozzjoni tal-kompetittività tal-UE permezz tal-appoġġ tiegħu għall-ekosistema tal-innovazzjoni, billi l-Istitut irnexxielu jikkontribwixxi għall-iżvilupp tal-hekk imsejjaħ “trijangolu tal-għarfien”.

4.2. Il-KESE huwa konvint li “l-innovazzjoni miftuħa” se tipprovdi punt uniku ta’ kuntatt għall-innovaturi ta’ potenzjal għoli, permezz tal-Kunsill Ewropew tal-Innovazzjoni, u se ssaħħaħ il-kooperazzjoni mal-ekosistemi u mal-operaturi ta’ proċessi innovattivi.

4.3. F’dan il-kuntest, l-EIT għandu jkun wieħed mill-muturi ewlenin tal-innovazzjoni, skont l-għanijiet li jindirizzaw l-isfidi tas-soċjetà f’oqsma bħal: — l-ekosistemi ta’ innovazzjoni sostenibbli madwar l-Ewropa kollha; — l-innovazzjoni u l-ħiliet intraprenditorjali, f’perspettiva ta’ tagħlim tul il-ħajja, inkluż iż-żieda fil-kapaċità tal-istituzzjonijiet ta’ edukazzjoni ogħla; — soluzzjonijiet ġodda għas-suq biex jiġu indirizzati l-isfidi globali; — sinerġiji u valur miżjud, fi ħdan l-“Orizzont Ewropa” kollu.

4.4. L-EIT u l-KKI għandu jkollhom rwol aktar determinanti, fix-xenarju tal-innovazzjoni tal-UE, fil-livell nazzjonali u reġjonali, u għandhom isaħħu l-kapaċitajiet tagħhom biex jikkoordinaw aktar u aħjar mal-atturi rilevanti kollha.

4.5. L-EIT għandu jqis lill-intrapriżi kollha, irrispettivament mid-daqs tagħhom, biex isaħħaħ il-kultura intraprenditorjali tal-UE, permezz tal-involviment tal-forzi soċjali kollha, filwaqt li joħloq sinerġiji mal-Kunsill Ewropew tal-Innovazzjoni (KEI) u jagħti valur miżjud lil ħafna proġetti taħt l-Orizzont Ewropa.

4.6. Fil-fehma tal-KESE, l-EIT u l-KKI għandhom jagħtu prijorità kemm lit-tisħiħ sistematiku tal-kuntatti bejn l-intrapriżi kbar u ta’ daqs medju attivi fil-KKI, kif ukoll lin-negozji ġodda u lill-istart-ups li jkunu involuti fl-inizjattivi tal-KKI.

4.7. L-EIT u l-KKI għandhom jiżviluppaw l-istrateġiji proprji tagħhom għall-finanzjament tal-intrapriżi, biex jappoġġjaw it-tisħiħ tal-intrapriżi innovattivi, permezz ta’ relazzjonijiet adatti mad-dinja finanzjarja u b’fondi ta’ kapital ta’ riskju.

4.8. Il-KESE jqis li l-appoġġ finanzjarju tal-EIT għandu jkun ibbilanċjat fuq il-bażi tad-daqs, it-tip u l-maturità tas-settur. L-intrapriżi żgħar u ta’ daqs medju għandhom aktar diffikultajiet biex ilaħħqu mal-piżijiet regolatorji, u għandhom jiġu appoġġjati finanzjarjament.

4.9. Biex l-SMEs jiġu involuti aħjar, il-KKI għandhom jesploraw mezzi ġodda biex jisfruttaw u jippromovu l-“effett ta’ prossimità”, b’mod partikolari, permezz taċ-ċentri territorjali li, għall-atturi reġjonali u lokali, għandhom jirrappreżentaw il-punt ta’ aċċess għal pjattaformi ta’ innovazzjoni globali, filwaqt li jipprovdu strutturi u appoġġ mmirati lejn l-SMEs.

4.10. Il-KESE jemmen li ċ-ċentri territorjali huma kruċjali għall-futur tal-KKI. Għall-imsieħba esterni, l-integrazzjoni fis-sistemi ta’ innovazzjoni lokali u l-funzjoni ta’ gwardjan (gatekeeper) huma kruċjali għas-sostenibbiltà finanzjarja futura tal-KKI.

4.11. Il-ftuħ u t-trasparenza tal-KKI għandhom jiżdiedu. Il-proċeduri u l-kriterji biex jintgħażlu l-imsieħba tal-KKI (kompletezza, assoċjazzjoni, eċċ.) għandhom jiġu ppubblikati. Jenħtieġ li r-regoli għall-għażla tal-attivitajiet/proġetti (eż. għal proposti ta’ innovazzjoni) isiru disponibbli b’mod wiesa’ u jinxterdu madwar l-UE, u l-mekkaniżmi ta’ feedback adatti għandhom jiġu introdotti u mmonitorjati minn korpi indipendenti.

4.12. Il-KESE jirrakkomanda li l-EIT iżomm u jenfasizza l-aspett uniku tal-valur miżjud tiegħu fil-qasam tal-edukazzjoni, bħala mexxej Ewropew fl-edukazzjoni b’livell għoli ta’ ħiliet speċjalizzati fit-taħriġ intraprenditorjali (learning by doing). It-trademark tal-EIT għandha tiġi rikonoxxuta mill-korpi internazzjonali tal-akkreditazzjoni ewlenin.

4.13. Fil-fehma tal-KESE, l-EIT għandu jappoġġja l-iżvilupp ta’ prodotti ġodda bi preżenza kummerċjali qawwija bħala parti minn esperjenza edukattiva f’livell internazzjonali, fuq il-mudell tad-dottorati industrijali.

4.13.1. Il-KESE jappoġġja bis-sħiħ l-allinjament tal-EIT mal-programm qafas pluriennali għar-riċerka u l-innovazzjoni tal-UE propost fir-Regolament rivedut, taħt l-Orizzont Ewropa u s-“sħubijiet Ewropej” proposti.

4.14. Fil-fehma tal-KESE, tajjeb li jkun hemm aktar semplifikazzjoni fil-funzjonament kemm tal-EIT — li l-governanza tiegħu għandha tissaħħaħ — kif ukoll tal-KKI li, abbażi tal-istess regoli, għandu jkollhom rapporti annwali u jadottaw pjani tan-negozju pluriennali minflok annwali.

4.15. Il-KESE jenfasizza l-ħtieġa li jiġu indirizzati b’mod effikaċi is-sejbiet tal-Qorti Ewropea tal-Awdituri rigward ċerti elementi ewlenin tal-mudell tal-EIT li ma ġewx imfassla b’mod adatt biex jiżguraw li din tkun sistema pubblika effikaċi u innovattiva.

4.16. Fir-rigward tad-Deċiżjoni proposta dwar l-Aġenda Strateġika ta’ Innovazzjoni (ASI) għall-perjodu 2021–2027, il-KESE jqis li l-proċess għandu jadotta approċċ olistiku u għandu jkopri t-tipi kollha ta’ sħubijiet (P2P, PPP, EIT-KIC, FET-Flagships) tal-lum, kif mitlub fil-Konklużjonijiet tal-Kunsill.

Brussell, il-31 ta’ Ottubru 2019. Il-President tal-Kumitat Ekonomiku u Soċjali Ewropew Luca JAHIER

(1) Fajl interistituzzjonali 2018/0225 (COD) – 8550/19, 15.4.2019.

(2) Fajl interistituzzjonali 2018/0224 (COD) – 7942/19, 27.3.2019.

(3) ĠU C 161,13.7.2007, p. 28, ĠU C 181, 21.6.2012, p. 122, ĠU C 62, 15.2.2019, p. 33.

(4) JTI — L-Inizjattivi Teknoloġiċi Konġunti ġew introdotti biex jindirizzaw aħjar il-ħtiġijiet tal-industrija fl-oqsma ta’ riċerka speċifiċi. Dawn huma korpi indipendenti tal-UE bil-parteċipazzjoni tal-industrija u, f’xi każijiet, tal-Istati Membri. RSFF — Il-Faċilità Finanzjarja bil-Qsim tar-Riskju tnediet biex ittejjeb l-aċċess għall-finanzjament tad-dejn għal riċerkaturi, speċjalment għal investimenti ta’ riskju ogħla fis-settur tar-riċerka, l-iżvilupp teknoloġiku u l-innovazzjoni. GIF — Il-Faċilità għall-SMEs Innovattivi u b’Rata Għolja ta’ Tkabbir taħt il-Programm għall-Kompetittività u l-Innovazzjoni tipprovdi kapital ta’ riskju lill-SMEs innovattivi u lill-SMEs b’potenzjal għoli ta’ tkabbir.

(5) L-Artikolu 3 tar-Regolament (UE) Nru 1292/2013 tal-Parlament Ewropew u tal-Kunsill tal-11 ta' Diċembru 2013 li jemenda r-Regolament (KE) Nru 294/2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 347, 20.12.2013, p. 174).

(6) Id-Deċiżjoni Nru 1312/2013/UE tal-Parlament Ewropew u tal-Kunsill tal-11 ta' Diċembru 2013 dwar l-Aġenda Strateġika tal-Innovazzjoni tal-Istitut Ewropew tal-Innovazzjoni u t-Teknoloġija (EIT): il-kontribuzzjoni tal-EIT għal Ewropa iktar innovattiva (ĠU L 347, 20.12.2013, p. 892).

(7) Ara n-nota 1.

(8) EIT Climate-KIC: Drivers of climate innovation in Europe and beyond; EIT Digital: For a strong, digital Europe; EIT Food: EIT Food connects businesses, research centres, universities and consumers; EIT Health: Together for healthy lives in Europe; EIT InnoEnergy: Pioneering change in sustainable Energy; EIT Manufacturing: Strengthening and increasing the competiveness of Europe’s manufacturing; EIT RawMaterials: Developing raw materials into a major strength for Europe; EIT Urban Mobility: Smart, green and integrated transport.

(9) ĠU C 62, 15.2.2019, p. 33.

(10) ĠU C 181, 21.6.2012, p. 122.

(11) Ir-Riżoluzzjoni tal-Parlament Ewropew tat-13 ta’ Ġunju 2017 dwar il-valutazzjoni tal-implimentazzjoni ta’ Orizzont 2020 fid-dawl tal-evalwazzjoni interim tiegħu u tal-proposta għad-9 Programm Qafas (ĠU C 331, 18.9.2018, p. 30).

(12) Ir-Riżoluzzjoni (UE) 2019/1483 tal-Parlament Ewropew tas-26 ta’ Marzu 2019 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Istitut Ewropew tal-Innovazzjoni u t-Teknoloġija għas-sena finanzjarja 2017 (ĠU L 249, 27.9.2019, p. 229).

(13) Il-Konklużjonijiet tal-Kunsill dwar il-mixja lejn viżjoni għal Żona Ewropea tal-Edukazzjoni (23 ta’ Mejju 2018).

(14) Kunsill tal-UE — Stqarrija għall-istampa 27 ta’ Marzu 2019.

(15) Ir-Regolament (UE) Nru 1292/2013.